In nomine Dei æterni et Salvatoris nostri Jesu Christi, Karlomannus gratia Dei rex. Si ecclesiis Dei eorumque rectoribus opem ferendo consulimus, regio more consuescentes Deus nobis ob id præsenti et futuro sæculo propitiari non dubitamus. Quamobrem omnium sanctæ Dei Ecclesiæ fidelium atque nostrorum noverit unanimis generalitas quoniam Adalgarius venerabilis Augustidunensium episcopus innotuit serenitati nostræ quasdam res præceptis genitoris nostri Hludovici gloriosi regis avique nostri divæ recordationis Karoli imperatoris augusti ecclesiæ sibi largitatæ commissas, sed et privilegio apostolicæ sedis plurimorumque episcoporum easdem res irrefragabiliter confirmatas, id est: abbatiam Flavigniacum cum integritate sui, villam Beliniacum, villam Lucennacum, villam Lantiliacum. Unde, ob majoris firmitatis vigorem deprecatus est ut easdem res nostro quoque jamdictæ sibi commissæ ecclesiæ confirmaremus præcepto, libentius cessimus quo nobis profuturum conspeximus amplius. Confirmamus autem supradictas res cum omni integritate et Mariniacum ex eadem ecclesia pertinentem retro abstractam reddimus supradictæque ecclesiæ in perpetuum ad habendum firmamus, ita ut merces nostra cum predecessorum nostrorum augeatur mercede. Præterea jamdictus præsul decreverat, auctoritate nostra confirmaremus, ut quisquis clericorum sancti Nazarii episcopatus mansiones suas infra claustra ædificare voluerit, securus adimplere possit absque cujuslibet hospitalitatis oppressione quatinus liberius pro nostra et totius generalitatis utilitate, divinam pulsare valerent pietatem, atque easdem mansiones cum ipsa terra post obitum suum cuicumque ex clero ipsius ecclesiæ voluerint vendendi et donandi liberam habeant potestatem. Nos autem et hæc confirmamus et, sicut in privilegio suo ipse statutum habet, concedimus, delegamus, ut a nullo unquam successorum suorum immutari possit, regia auctoritate prohibemus, sed quod ab eo actum est et a nobis firmatum jure firmissimo maneat inconcussum. Ut autem hujus nostræ auctoritatis confirmatio pleniorem in Dei nomine obtineat firmitatis vigorem ac diuturnis valeat durare temporibus, manu nostra illam subter-firmavimus et annuli nostri impressione subsignari jussimus. Signum Karlomanni gloriosissimi regis. Norbertus notarius subscripsit. Datum pridie nonas martii, anno V regni Karlomanni gloriosi regis, indictione prima. Actum apud Trupesiacum villam in Dei nomine feliciter. Amen. Theodoricus et Anscharius comites ambasciaverunt.